АҞӘА, жәабран 6-Sputnik. Аԥсны аԥыза-министр ихаҭыԥуаҩ, аекономика аминистр Кристина Озганԥҳа диԥылеит Урыстәыла аенергетика аминистр ихаҭыԥуаҩ Евгени Грабчак, абри атәы аанацҳауеит атәыла аекономика апресс-маҵзура.
Аиԥылара аҳәаақәа ирҭагӡаны иалацәажәан ЕгрыГЕС аремонт аамҭазы Аԥсны аенергетика аҭагылазаашьа.
ЕгрыГЕС адеривациатә тоннель аремонт азуразы аусура аанкылан ажьырныҳәа 20 рзы. Аиҭашьақәыргылара мҩаԥыслоит хымз. Аремонттә усурақәа цонаҵы Аԥсны Урыстәылантәи афымцалашара аиуеит.
Озгани Грабчаки иара убас иазааҭгылеит авольтҳарак цәаҳәа "Аҽгәара" аиҭашьақәыргылара. Уажәаԥхьа Аԥсны ахада Аслан Бжьаниа иҳәахьан, иазырхиоуп Урыстәылатәи Афедерациахь ашәҟәы, 2021 шықәсазтәи Аинвестпрограмма аԥсахрақәа алагалазарц, абри ацәаҳәа аремонт азуразы. Аремонт ахәԥса 110 миллион мааҭ итәоит.
Урыстәыла аенергетика аминистрраҿы иалацәажәан атәыла газла аиқәыршәаразы асхема ашьақәыргылара. Ари азҵааразы игәаанагара иҳәахьан Аслан Бжьаниа, иара иазгәеиҭеит иара афымцаенергетика альтернативара азнаур алшоит. Уажәы урыстәылатәи агани аԥснытәи агани абри аганахь ала аиҿцәажәарақәа мҩаԥыргоит. Хәажәкыра 30 рҟынӡа апроекттә институт аҿаҵа азыҟаҵахоит, мызқәак рыла Аԥсны газла аиқәыршәара асхема аус адырулоит.
Иара убас шәаԥхьар ҟалоит: